CELEX: 32021D2180
Language: sl
Date: 2021-09-28 00:00:00
Title: Sklep Sveta (EU) 2021/2180 z dne 28. septembra 2021 o stališču, ki naj se v imenu Evropske unije zastopa v pisnem postopku udeleženk Sporazuma o uradno podprtih izvoznih kreditih glede poenotenega posebnega dogovora o začasnem znižanju minimalnega pologa

10.12.2021   
               
               
                  SL
               
               
                  Uradni list Evropske unije
               
               
                  L 443/73
               
            
         SKLEP SVETA (EU) 2021/2180
         z dne 28. septembra 2021
         o stališču, ki naj se v imenu Evropske unije zastopa v pisnem postopku udeleženk Sporazuma o uradno podprtih izvoznih kreditih glede poenotenega posebnega dogovora o začasnem znižanju minimalnega pologa
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Smernice iz Sporazuma o uradno podprtih izvoznih kreditih (v nadaljnjem besedilu: Sporazum) so bile prenesene v pravni red in tako postale pravno zavezujoče v Evropski uniji z Uredbo (EU) št. 1233/2011 Evropskega parlamenta in Sveta (1).
                  
               
                     (2)
                  
                  
                     Udeleženke Sporazuma (v nadaljnjem besedilu: udeleženke) se v pisnem postopku odločijo o predlogu Evropske unije za poenoteni posebni dogovor v skladu s poglavjem IV, oddelek 5, Sporazuma, da se omogoči začasno zmanjšanje minimalnega pologa, zahtevanega na podlagi člena 11, točka (a), Sporazuma (v nadaljnjem besedilu: predlagani poenoteni posebni dogovor), glede na trenutni upad gospodarske rasti zaradi COVID-19.
                  
               
                     (3)
                  
                  
                     Predlagani poenoteni posebni dogovor bi javnim naročnikom v državah z nizkimi in srednjimi dohodki, ki kupujejo blago in storitve, ki so predmet uradne podpore za izvozne kredite, omogočil, da v 12-mesečnem obdobju namesto 15 % pogodbene vrednosti izvoza, kot se zahteva v členu 11, točka (a), Sporazuma, izvedejo pologe v višini najmanj 5 % pogodbene vrednosti izvoza. To bi po drugi strani pomenilo povečanje omejitve največje uradne podpore, ki jo udeleženke lahko zagotovijo na podlagi člena 11, točka (c), Sporazuma, z zgornje meje 85 % na 95 % pogodbene vrednosti izvoza za isto časovno obdobje.
                  
               
                     (4)
                  
                  
                     Ta izredni ukrep je nujen za odziv na upad gospodarske rasti, ki je posledica zdravstvene krize zaradi COVID-19, ter za zmanjšanje resnega učinka krize na izvajanje pomembnih projektov industrije Unije v državah z nizkimi in srednjimi dohodki.
                  
               
                     (5)
                  
                  
                     Primerno je, da se določi stališče, ki naj se v imenu Unije zastopa v pisnem postopku udeleženk glede predlaganega poenotenega posebnega dogovora, saj bo predlagani poenoteni posebni dogovor, ko bo sprejet, lahko odločilno vplival na vsebino prava Unije na podlagi Uredbe (EU) št. 1233/2011 –
                  
               SPREJEL NASLEDNJI SKLEP:
         
            Člen 1
            Stališče, ki naj se v imenu Unije zastopa v pisnem postopku udeleženk Sporazuma o uradno podprtih izvoznih kreditih glede predloga za poenoteni posebni dogovor o začasnem znižanju minimalnega pologa, temelji na osnutku predloga Evropske unije za poenoteni posebni dogovor (2).
         
         
            Člen 2
            Ta sklep začne veljati na dan sprejetja.
         
         
            V Bruslju, 28. septembra 2021
            
               
                  Za Svet
               
               
                  predsednik
               
               S. KUSTEC
            
         
         
            (1)  Uredba (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES (UL L 326, 8.12.2011, str. 45).
         
            (2)  Glej dokument ST 11591/21 na http://register.consilium.europa.eu.